Else Theill Sørensen (KF), 2003-05-09:
Der er blandt de flygtninge, der kommer til Danmark, en hel del, der har været udsat for tortur og andre grusomme oplevelser, som har bevirket, at de er blevet traumatiserede.
Først og fremmest for de pågældendes skyld, men også for det danske samfunds skyld, er det vigtigt, at de traumatiserede kommer i behandling med henblik på så hurtigt som muligt og så godt som muligt at komme ind i en normal tilværelse.
Én traumatiseret person i en familie påvirker hele familien og mindsker dens muligheder for at komme til at fungere i det danske samfund.
Det er uacceptabelt og omkostningsfyldt både menneskeligt og økonomisk, hvis nogle flygtninge i den situation venter helt op til 2 år på at komme i behandling.
Nu er der faktisk håb om, at presset på behandlingskapaciteten vil falde fremover som følge af, at der nu kommer langt færre flygtninge til Danmark.
Den strammere udlændingepolitik, som Det Konservative Folkeparti sammen med Venstre og Dansk Folkeparti har gennemført, gavner også situationen på dette punkt.
Ikke desto mindre er situationen ikke helt tilfredsstillende lige nu, og den konservative folketingsgruppe er derfor meget tilfreds med, at regeringen vil inddrage spørgsmålet i økonomiforhandlingerne med amterne for 2004.
Det Konservative Folkeparti finder derfor ikke, at der er behov for beslutningsforslaget, og vi kan ikke stemme for det.
Uden sammenligning i øvrigt har jeg det ligesom en bokser, der kommer i ringen, efter at hovedkampen er forbi.
Nu holder sammenligningen jo nok ikke så længe, for her er det meste af publikum gået, også inden hovedkampen.
Men jeg vil så sige, at i Det Konservative Folkeparti har vi det derudover sådan, at vi hverken er blevet bestjålet for gode ideer eller har stjålet gode ideer.
Men jeg vil godt tilkendegive, at vi i gruppen er enige om, at Dansk Folkeparti har fået en rigtig god idé, en idé til en enkel og letforståelig måde at kommunikere, i dette tilfælde hygiejnestandarden på danske sygehuse, ud til dem, der har brug for at kende den. Jeg vil godt dele Det Konservative Folkepartis kommentarer op i to dele.
For det første: Hvordan sikrer vi en høj hygiejnestandard på de danske sygehuse?
Jeg har selv været inde på Sundhedsstyrelsens hjemmeside og konstateret, at den ligger der, så det er ikke bare noget, der tales om, den er undervejs.
Et udkast til modelbeskrivelse, den, der ligger der, er sendt til faglig høring i sidste uge.
I Det Konservative Folkeparti forventer vi, at hygiejne vil være et af de parametre, der skal være med til at fastlægge kvaliteten på et sygehus.
Vi forventer med andre ord, at det, som Dansk Folkeparti med dette forslag vil sikre, bliver sikret ved indførelsen af kvalitetsmodellen.
Men så kommer der den anden og bestemt også meget vigtige del: Hvordan får brugerne, patienterne, så at vide, hvordan hygiejnen og den øvrige kvalitet på det pågældende sygehus er?
Og her synes jeg så bestemt, at Dansk Folkeparti har fat i noget af det rigtige.
Det skal kunne aflæses på en enkel og letforståelig måde, man skal ikke ind og læse fagsprog eller andre indviklede ting for at få oplyst, hvordan standarden er.
Om det så lige skal være de små eller store smil, eller det skal være stjerner eller måske noget helt tredje, vil jeg ikke lægge mig fast på, men selve tankegangen i det, der her er kaldt en smiley-ordning, synes vi er god.
Som sagt er vi overvejende positive over for beslutningsforslaget, men på trods af det vil vi ikke stemme for det, fordi vi mener, at hygiejnen skal ind i en større sammenhæng, og det er den, der så allerede er på vej. Vi glæder os til det debatoplæg, som sundhedsministeren nu har bebudet vil komme i næste samling, og naturligvis også den debat, der så kommer ud af det. Jeg vil også godt tilkendegive, at Det Konservative Folkeparti ser meget positivt på at skrive en beretning over det her beslutningsforslag.